Verkeersman glo deur besopene omgeryDie verkeersbeampte het aangedui dat die motoris van die pad af moet trek toe hy getref is. (Foto: Verskaf) ŉ Verkeersbeampte verbonde aan die Johannesburg Metropolisie (JMPD) is in ŉ ernstige toestand in die hospitaal nadat hy Sondag deur ŉ motoris omgery is. Die beampte, Zwidfhela Daniel Singo, het op dié betrokke dag vir motoriste onder die spoorwegbrug in Mzimhlophe, Orlando, gewys om af te trek toe hy getref is. Volgens Xolani Fihla, woordvoerder van die JMPD, was die bestuurder glo onder die invloed van alkohol en het van die toneel af probeer vlug nadat Singo getref is. “Die voorlopige ondersoek dui daarop dat Singo vir ŉ wit Hyundai H100, wat glo die spoedgrens oorskry het, aangedui het om van die pad af te trek,” sê Fihla. “Die bestuurder het egter versuim om te stop en Singo getref.” Die bestuurder het toe op die vlug geslaan, maar Singo se kollegas het hom agternagesit. Terwyl die bestuurder gevlug het, was hy egter in nóg ŉ ongeluk met ŉ ander motor betrokke. Hy het ook van hierdie ongelukstoneel probeer vlug. “Die JMPD-beamptes kon egter daarin slaag om die bestuurder voor te keer,” sê hy. “ŉ Blaastoets is op die bestuurder gedoen en dit het gewys dat sy bloedalkoholvlak 0,73 mg per 1 000 ml was. Die wettige limiet is 0,24 mg per 1 000 ml.” Die motoris het glo onder die invloed bestuur. (Foto: Verskaf) Die 55-jarige bestuurder is in hegtenis geneem en aangekla van roekelose en nalatige bestuur, bestuur onder die invloed en versuim om by ŉ ongelukstoneel stil te hou. Hy is na die Orlando-polisiestasie geneem waar die saak verder ondersoek word. Nooddienste is tydens die jaagtog en inhegtenisneming ontbied om Singo by te staan. Shawn Herbst, woordvoerder van Netcare911, sê by paramedici se aankoms op die toneel was die beampte in ŉ ernstige toestand wat vinnig versleg het. Singo het ernstige beserings aan sy kop en rug opgedoen. “Die pasiënt is op die toneel gestabiliseer en per helikopter na die Milpark-hospitaal geneem,” sê Herbst. Singo is tans in ŉ stabiele toestand. Angie Mokasi, waarnemende polisiehoof van die JMPD, sê dit is uiters hartseer en ontstellend dat motoriste nie net hul eie lewens in gevaar stel nie, maar ook die lewens van ander mense.